19. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ.55773/1320 της 25 Αυγ./7 Σεπτ.  1967 (ΦΕΚ Β΄ 555) Περί εγκρίσεως Κανονισμού περί προαιρετικής ασφαλίσεως παρά τω Ι.Κ.Α. των αλλοδαπών. Έχοντες υπ’ όψιν: 1)Τας διατάξεις των άρθρ. 4 και 16, του Α.Ν. 1846/1951 ως ετροποποιήθη και συνεπληρώθη μεταγενεστέρως. 2)Τας διατάξεις των άρθρ. 1 και 5 του Ν.Δ. 3710/57. 3)Την από 30.5.67 πρότασιν του Διοικητού του Ιδρύματος Κοινωνικών Ασφαλίσεων και τας επί τούτω υπ’ αριθ. 10/11.4.67 και 11/18.4.67 γνωμοδοτήσεις του Διοικητικού Συμβουλίου αυτού, υποβληθείσας ημίν δια της υπ’ αριθ.51604/Φ.Υα/α/30.5.67 αναφοράς του ως άνω Ιδρύματος, αποφασίζομεν: Εγκρίνομεν τον Κανονισμόν περί προαιρετικής ασφαλίσεως παρά τω Ι.Κ.Α. των αλλοδαπών, έχοντα ούτω: Άρθρον μόνον.-1.Αλλοδαποί απασχολούμενοι εν Ελλάδι εις διπλωματικάς αντιπροσωπείας ξένων Κρατών ή εκτάκτους Διεθνείς Επιτροπάς ως και εις φυσικά πρόσωπα απολαύοντα του δικαιώματος της ετεροδικίας δύνανται, αιτήσει των, ν’ ασφαλισθούν προαιρετικώς εις οιονδήποτε κλάδον ασφαλίσεως του Ι.Κ.Α. καταβάλλοντες ολόκληρον το ποσόν της εισφοράς ησφαλισμένου και εργοδότου, μετά συμπλήρωσιν διαμονής ενός τουλάχιστον έτους εν Ελλάδι εφ’ όσον: α)δεν συνεπλήρωσαν το 60όν προκειμένου περί αρρένων και 55ον προκειμένου περί θηλέων έτος της ηλικίας των, β)κατά την υποβολήν της περί προαιρετικής ασφαλίσεως αιτήσεως δεν είναι ανάπηροι υπό την έννοιαν του Νόμου. Η τοιαύτη ασφάλισις, αρχομένη από της υποβολής σχετικής αιτήσεως διατηρείται εφ’ όσον χρόνον ο αλλοδαπός υπηρετεί εν Ελλάδι εις τους εν παρ. 3 του άρθρ. 4 του Α.Ν. 1846/51 μνημονευομένους εργοδότας διακοπτομένη κατά τα περί προαιρετικής συνεχίσεως της ασφαλίσεως εκάστοτε ισχύοντα. 2.Οι κατά την ισχύν του παρόντος τυχόν ησφαλισμένοι αλλοδαποί δύνανται να συνεχίσουν την ασφάλισίν των προαιρετικώς και εάν δεν συντρέχουν αι προϋποθέσεις της προηγουμένης παραγράφου. 3.Αι εισφοραί υπολογίζονται επί του τεκμαρτού ημερομισθίου εκείνης της ασφαλιστικής κλάσεως της παρ. 2 του άρθρ. 25 του Α.Ν. 1846/51, ως ετροποποιήθη και συνεπληρώθη μεταγενεστέρως, εις ην αντιστοιχούν αι αποδοχαί εκάστου. 4.Διμερείς συμβάσεις του Ελληνικού Βασιλείου μεθ’ ετέρου Κράτους, ρυθμίζουσαι άλλως την ασφάλισιν των εν λόγω προσώπων κατισχύουν του παρόντος. Η παρούσα δημοσιευθήτω δια της Εφημερίδος της Κυβερνήσεως. 